钦定古今图书集成/理学汇编/文学典/第046卷 > 卢柔〈恺〉
## 钦定古今图书集成/理学汇编/文学典/第046卷 > 卢柔〈恺〉

按《周书》本传，“柔字子刚。少孤，为叔母所养，抚视甚于
其子。柔尽心温凊，亦同己亲，宗族叹重之。性聪敏好
学，未弱冠，解属文，但口吃不能持论，颇使酒诞节，为
世所讥。司徒临淮王彧见而器之，以女妻焉。及魏孝
武与齐神武有隙，诏贺拔胜出牧荆州，柔谓因此可
著功绩，遂从胜之荆州，以柔为大行台郎中，掌书记”，
军中机务，柔多预之。及胜为太保，以柔为掾，加冠军
将军。孝武后召胜引兵赴洛。胜以问柔曰：“高欢托晋
阳之甲，意实难知，公宜席卷赴都，与决胜负，存没以
之，此忠之上策也。若北阻鲁阳，南并旧楚，东连兖、豫，
西接关中，带甲十万，观衅而动，亦中策也。举三荆之
地，通款梁国，可以身免，功名去矣。策之下者。”胜轻柔
年少，笑而不应。及孝武西迁，东魏遣侯景袭穰。胜败，
遂南奔梁，柔亦从之。胜频表梁求归，武帝览表，嘉其
辞彩，既知柔所制，因遣舍人劳问，并遗缣锦。后与胜
俱还，行至襄阳，齐神武惧胜西入，遣侯景以轻骑邀
之。胜及柔惧，乃弃船山行，赢粮冒险，经数百里。时属
秋霖，徒侣冻馁，死者大半。至丰阳界，柔迷失道，独宿
僵木之下，寒雨衣湿，殆至于死。大统二年，至长安。封
容城县男，邑二百户。太祖重其才，引为行台郎中，加
平东将军，除从事中郎，与苏绰对掌机密。时沙苑之
后，大军屡捷，汝、颍之间，多举义来附。书翰往反，日百
馀牒。柔随机报答，皆合事宜。进爵为子，增邑三百户，
除中书舍人，迁司农少卿，转郎，兼著作，撰起居注。后
拜黄门侍郎。文帝知其贫，解衣赐之。魏废帝元年，加
车骑大将军、仪同三司、散骑常侍、中书监。孝闵帝践
祚，拜小内史，迁内史大夫，进位开府。卒于位。所作诗
颂碑铭檄表启行于世者数十篇。子恺嗣。

恺，字长仁。涉猎经史，有当世干能。起家“齐王记室。历
吏部内史上士、礼部下大夫。寻为聘陈副使。”大象初，
拜东京吏部下大夫。